實紀二十韻
作者：晁說之
朝代：宋

paragraphs: 雙廟之前扁舟艤，太原失守胡塵起。
鐵馬渡河京城閉，堤上奔亡如磨螘。
不是清河早腹兵，千艫萬舳去何已。
百家相逢不相識，同聲嘆言有如此。
閹貫梟顱一日間，地下未應有餒鬼。
董卓燈臍照傕氾，禄山腸流盛安使。
京不及刑家自全，黼弗顯誅恩尚委。
楊炎終報元載讎，微之實同宗閔恥。
政刑既棄胡虜盛，中國不尊招訕毁。
尊名重器假狗彘，公卿何人是知理。
嗟予老病豈樂生，實抱忠謀難須死。
亦嘗奏對明光殿，寒饑徒步荆棘裏。
面風背日若有待，前有戎車後妻子。
戎車不斷頓都城，元戎一言左右以。
遙有人家投宿無，骨肉夜飯無鈍齒。
不嗟五日不頮面，但憐一夜燈花喜。
庶幾明發脱盜手，復見皇威振遐邇。
廟堂再見謝太傅，奕棋未罷風塵弭。
前夜客投佛寺晚，全家凍泣木魚底。
我今朝夕幸已多，聞見紛紛聊實紀。